**Zásady e-mailového hlasovania delegátov**

**Mimoriadneho valného zhromaždenia Klubu slovenských turistov,**

zvolaného dištančne k voľbe predsedu a člena kontrolnej komisie KST v termíne 24.-25. januára 2022

V zmysle zákona 440/2015 Z. z. v znení neskorších predpisov - Zákon o športe, §21, bod 1, písm. e, zvoláva predseda Klubu slovenských turistov (KST) mimoriadne valné zhromaždenie (MVZ), za účelom voľby predsedu kontrolnej komisie a člena kontrolnej komisie.

Výkonný výbor KST v tejto súvislosti a v súlade so Stanovami KST (čl. VII, bod 15) rozhodol, že sa MVZ uskutoční dištančne, v termíne 24. - 25. januára 2022, s e-mailovým hlasovaním delegátov, pre ktoré boli prijaté tieto zásady:

1. Delegátmi MVZ sú delegáti ostatného riadneho valného zhromaždenia KST. Výkonný výbor im prostredníctvom sekretariátu pošle e-mailovou poštou najmenej 30 dní pred termínom MVZ Pozvánku s programom. Najmenej 25 dní pred MVZ vydá výkonný výbor spresňujúce Pokyny/organizačné usmernenie, obsahujúce termín a program MVZ, personálne návrhy výkonného výboru a tieto zásady. Pokiaľ delegát a predseda regiónu nie sú tá istá osoba, dostanú Pokyny obaja, Pozvánku len delegát. Odosielajúci zamestnanec sekretariátu je povinný overiť si, či Pozvánka a Pokyny boli riadne odoslané.
2. Regióny môžu prostredníctvom svojich predsedov, resp. delegátov navrhnúť na uvedené funkcie ďalšie fyzické osoby, ktoré majú minimálne 18 rokov a spĺňajú potrebné odborné a morálne predpoklady (v zmysle zákona 440/2015 Z.z. o športe, § 11). Návrh treba písomne doručiť najneskôr 8 dní pred MVZ na sekretariát KST (Záborského 33, 831 03 Bratislava), alebo zaslať na mailovú adresu sekretariátu ústredie@kst.sk, spolu s písomným vyjadrením navrhovaného, že s kandidatúrou súhlasí. Takto navrhnutých kandidátov sekretariát zapíše do zoznamu kandidátov a pripraví hlasovacie lístky.
3. Hlasovací lístok obdrží delegát mailom, najneskôr 3 dni pred termínom e-mailového hlasovania.

 Hlasovací lístok obsahuje:

 - mená trojčlennej volebnej komisie (návrh výkonného výboru)

 - mená kandidátov na predsedu kontrolnej komisie (návrh VV doplnený o prípadné návrhy

 z regiónov)

 - mená kandidátov na člena kontrolnej komisie (návrh VV doplnený o prípadné návrhy

 z regiónov).

 Každé meno je v samostatnom riadku spolu s hlasovacími možnosťami ZA/ PROTI/ ZDRŽAL SA.

1. Na samotné hlasovanie je určená 48-hodinová lehota. Delegát môže hlasovať od 24. januára, 0:00 hod., do 25. januára, 24:00 hod. V štádiu hlasovania už nie je možné pripomienkovať, len hlasovať označením jednej z troch možností: ZA kandidáta, PROTI kandidátovi, alebo sa zdržať hlasovania.
2. Spôsob označenia svojho hlasovania zvolí delegát podľa toho, či bude označovať v počítači, alebo si hlasovací lístok vytlačí. Vytlačený hlasovací lístok môže po označení hlasovania buď oskenovať a poslať na sekretariát mailom, alebo vložiť do obálky a poslať riadnou poštou. Ak nemá k dispozícii tlačiareň, resp. ju použiť nechce, hlasovací lístok si uloží v počítači najprv ako word.doc, potom doň vyznačí svoje hlasovanie, napr. žltým podsvietením príslušnej možnosti ZA/PROTI/ZDRŽAL SA, znovu uloží v uzamknutom formáte .pdf, a takto odošle.
3. V prvom bode programu MVZ (schválenie volebnej komisie) hlasuje o každom členovi navrhnutej volebnej komisie, v druhom a treťom bode MVZ (voľba predsedu a člena kontrolnej komisie) ak je kandidátov viac, hlasuje iba o **jednom** z nich.

7. Hlasovanie je platné:

 - ak bol označený hlasovací lístok odoslaný na sekretariát KST buď mailom na ústredie@kst.sk,

 alebo riadnou poštou na adresu: Klub slovenských turistov, Záborského 33, 831 03 Bratislava,

 v priebehu určenej 2-dňovej lehoty;

 - ak mail/list s označeným hlasovacím lístkom prišiel z mailovej/poštovej adresy pozvaného

 delegáta

 - ak delegát hlasoval jednoznačne.

 Ak by delegát hlasoval neurčito (nejednoznačne), má sa za to, že nehlasoval.

8. Sčítanie hlasov vykoná volebná komisia do 2 pracovných dní po skončení termínu hlasovania.

 Zamestnanec sekretariátu spraví zo sčítania hlasov zápis, ktorý podpíšu všetci členovia

 volebnej komisie.

9. Kandidát je schválený, ak od delegátov MVZ získal nadpolovičnú väčšinu hlasov, v opačnom

 prípade je neschválený.

10. Zápisnicu volebnej komisie s výsledkom e-mailového hlasovania delegátov MVZ zverejní

 sekretariát na webovej stránke KST do 2 dní po sčítaní hlasov.

*Schválil výkonný výbor KST, v Bratislave, 16. novembra 2021.*